Goed versorgde hare begin by die regte tuissorg. “Die meeste SA vroue se hare het ’n tekort aan vog weens hittestilering en buitefaktore soos die son en weer. Gebruik daarom ’n goeie sjampoe, opknapper en haarmasker wat vog terugsit in jou hare. Selfs as jy fyn hare het wat maklik olierig word, is bevogtigende produkte noodsaaklik.”
Buiten goeie tuissorg maak ’n gereelde haarbehandeling by ’n salon ook ’n reuse-verskil. “’n Haarbehandeling versterk jou hare met net die regte hoeveelheid proteïene en werk dieper in die haarskag om dit van binne gesond te maak. Dit verbeter kroeserigheid en maak jou hare meer hanteerbaar sodat dit nie nodig is om dit so gereeld uit te blaas of glad te stryk nie.”
Wend ’n produk wat tekstuur gee aan jou hare en maak dit rofweg vas. Trek dan ’n paar stringe hare rondom jou gesig uit en rond die styl af met ’n ligte haarsproei om alles in plek te hou.
As jy ’n natuurlike krul in jou hare het, wend ’n haarmousse of krulroom aan jou klam hare en laat dit vanself droog word. As jy reguit hare het, kan jy dun stringe hare vat en met jou vingers in ’n S-vorm buig. Gebruik dan jou haaryster om met vinnige knypbewegings van bo na onder ’n sagte golf in die S-vorm-haarstring te “druk”. Onthou om vooraf ’n produk aan te wend wat jou hare teen die hitte van die haaryster beskerm, sê Karen Botha van INOAR.
Die bob of lob bly gewild, maar elke seisoen is daar ’n nuwe manier om dié veelsydige snit te dra, sê Kenny. Die mode beweeg nou weg van asimmetriese style (waar jou hare voor ’n bietjie langer is as agter) en meer na ’n styl wat een lengte gesny word met sagte lae by die haarpunte vir subtiele tekstuur. ’n Stomp bob wat in lyn met jou kakebeen gesny is, werk goed om volume te skep. ’n Langer eenlengtesnit met fyn lagies beklemtoon ’n natuurlik golwende haartekstuur en gee definisie.